**Reglugerð**

**um breytingu á reglugerð nr. 348/2007 um notkun öryggis- og verndarbúnaðar í ökutækjum.**

1. **gr.**

Við 8. gr. bætist nýr liður, c-liður, sem orðast svo:

c. Framkvæmdartilskipun framkvæmdastjórnarinnar 2014/37/ESB frá 27. febrúar 2014 um breytingu á tilskipun ráðsins 91/671/EBE varðandi skyldubundna notkun öryggisbelta og aðhaldsbúnaðar fyrir börn í ökutækjum, samkvæmt ákvörðun sameiginlegu EES-nefndarinnar um breytingu á XIII. viðauka við EES-samninginn nr. 228/2014 frá 24. október 2014. Tilskipunin er birt í EES-viðbæti við Stjórnartíðindi Evrópusambandsins nr. 73 frá 4. desember 2014, bls. 599.

1. **gr.**

III. viðauki breytist þannig:

a. Í stað núgildandi 1. mgr., kemur ný 1. mgr. sem orðast svo:

 Öryggis- og verndarbúnaður barna í ökutækjum skal uppfylla kröfur samkvæmt:

a. reglugerð efnahagsnefndar Sameinuðu þjóðanna fyrir Evrópu nr. 44.04 sbr. og tilskipun 77/541/EBE um samræmingu laga aðildarríkjanna varðandi öryggisbelti og aðhaldsbúnað í vélknúnum ökutækjum að tækniframförum, eða

b. reglugerð efnahagsnefndar Sameinuðu þjóðanna fyrir Evrópu nr. 129.

 með síðari breytingum reglugerðanna og tilskipunarinnar.

b. Í lok viðaukans bætist ný málsgrein, 3. mgr. sem orðast svo:

Öryggis- og verndarbúnaður fyrir börn skal settur upp í samræmi við uppsetningarupplýsingar (t.d. notendahandbók, bækling eða upplýsingar á rafrænu formi) sem framleiðandi búnaðarins útvegar þar sem því er lýst hvernig og í hvaða gerðir ökutækis er hægt að nota búnaðinn með öruggum hætti.

1. **gr.**

Reglugerð þessi, sem sett er með heimild í 71. gr. umferðarlaga nr. 50/1987, öðlast þegar gildi.

 *Innanríkisráðuneytinu,*

Ólöf Nordal.

Ragnhildur Hjaltadóttir.

**Greinargerð**

Um 1. og 2. gr.

Með ákvæðunum er tilskipun 2014/37/ESB innleidd í íslenskan rétt. Efnislega fela breytingarnar í sér eftirfarandi tvö atriði:

1. Þar sem í 1. mgr. 1. gr. III. viðauka reglugerðar nr. 348/2007 er kveðið á um hvaða kröfur öryggis- og verndarbúnaður barna skal uppfylla, er nú einnig gefinn kostur á að búnaðurinn uppfylli reglugerð efnahagsnefndar Sameinuðu þjóðanna fyrir Evrópu nr. 129. Slíkur búnaður nefnist *„I-size“* búnaður, sem er nýtilkominn og beinist einkum að börnum 15 mánaða og yngri. Á umræddur búnaður að veita talsvert meira öryggi, m.a. með því að bjóða upp á möguleikann á bakvísandi barnabílstólum fyrir eldri börn en áður *(15 mánaða í stað 9-12 mánaða)*, auk annarra öryggisþátta s.s. betri höfuð- og hálsvörn ásamt betri hliðarvörn en áður þekkist.

Í samræmi við ákvæði tilskipunar 2014/37 er lagt til að reglugerð nr. 348/2007 bjóði upp á þann sveigjanleika að kröfur skv. a- og b-lið 1. mgr. 1. gr. III. viðauka gildi samhliða, nánar tiltekið þannig að öryggis- og verndarbúnaður verði annað hvort að uppfylla kröfur skv. a-lið *(þær kröfur sem nú gilda – fyrir breytingar)* eða skv. b-lið *(hinn nýi I-size búnaður).* Er breyting þessi því ekki íþyngjandi á neinn hátt heldur einungis til þess fallin að gefa fólki meira svigrúm og möguleika á auknu öryggi þegar kemur að vali á öryggis- og verndarbúnaði fyrir börn í ökutækjum.

1. Síðari breytingin er sú að í III. viðauka kemur ný 3. mgr. þar sem sérstaklega er kveðið á um að uppsetning búnaðar skuli vera skv. fyrirmælum framleiðanda hans. Þetta er í samræmi við ákvæði tilskipunar 2014/37/ESB.

Samandregið fela breytingar þessar því í sér innleiðingu á tilskipun 2014/37/ESB, auk þess að vera til þess fallnar að auka öryggi barna í bifreiðum.